《和菽原绿溪庄看海棠兼怀依云陕右》
清代·祝哲

健者去骚坛，闻金不闻鼓。君复动余兴，化晕猫睛午。

雒诵海棠动，怀人远鄠杜。循职不负丞，拯恤乐比户。

秦关柳依依，百斛葡萄醑。缔好本朱陈，婚嫁迟儿女。

昨过道南宅，香雾文窗煦。新绿亚竹梢，旧巢识燕侣。

手栽尺已丈，开落廿年数。弃去传舍如，枨触鹈鴂苦。

千丝万丝萦，昨日今日妩。幸托谢庭芳，枝繁映簪组。

子弟兰玉珍，雅材一百五。无忘角弓篇，嘉树厚陪土。

作者简介：祝哲，字明甫，秀水人。乾隆庚辰举人。有《西涧动钞》。